送微文章
作者：釋重顯
朝代：宋

paragraphs: 雙蓮亭上送行客，菡萏清香散秋色。
野興斷山雲片高，孤影澄江月華白。
希聲險絕堪誰知，大道機存曾未可。
縱闢天常立下風，安教類變叢流火。
君不見梁兮闔國難滯留，千古遺恨空悠悠。
君又不見魏兮小桂生寒翠，一花對雪開無休。
微禪亦並聯芳駕，德星文星仰蕭灑。
物外情深不等閑，環中趣别非輕捨。
相訪從容爲我言，屈指多求更何者。